ก.ล.ต.ประสาน “สภาวิชาชีพบัญชี” คลอดมารตรการรับผลกระทบโควิด – ผ่อนผันส่งงบการเงินบจ.
ก.ล.ต.ประสาน “สภาวิชาชีพบัญชี” คลอดมารตรการรับผลกระทบโควิด - ผ่อนผันส่งงบการเงินบจ.
17 มี.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีหนังสือถึงสภาวิชาชีพบัญชี ในพระบรมราชูปถัมภ์ เมื่อวันที่ 16 มีนาคม 2563 เพื่อเสนอให้กำหนดแนวปฏิบัติทางการบัญชีรองรับผลกระทบที่อาจเกิดขึ้นต่อการจัดทำงบการเงินของบริษัทจดทะเบียนในสถานการณ์การระบาดของโรคติดเชื้อไวรัสโควิด-19 เพื่อให้เกิดความชัดเจนในการบันทึกบัญชีของบริษัทจดทะเบียนและลดผลกระทบที่อาจเกิดขึ้นต่อการดำเนินธุรกิจ
ทั้งนี้ เพื่อให้สอดรับกับการออกแนวปฏิบัติข้างต้นของสภาวิชาชีพบัญชีฯ คณะกรรมการกำกับตลาดทุน (ก.ต.ท.) โดยนางสาวรื่นวดี สุวรรณมงคล เลขาธิการ ก.ล.ต. เป็นประธานการประชุมเมื่อวันที่ 17 มีนาคม 2563 มีมติให้ผ่อนผันระยะเวลาการจัดส่งงบการเงินเป็นการทั่วไป ตามเงื่อนไขดังต่อไปนี้ (1) คณะกรรมการตรวจสอบของบริษัทจดทะเบียนพิจารณาแล้วเห็นว่า บริษัทจดทะเบียนได้รับผลกระทบตามเงื่อนไขที่กำหนด
อาทิ มีบริษัทย่อยหรือบริษัทร่วมหรือมีทรัพย์สินที่ใช้ในการประกอบธุรกิจหลักอยู่ในประเทศที่ใช้มาตรการปิดประเทศ หรือมีเหตุการณ์ที่ส่งผลกระทบต่องบการเงินอย่างมีนัยสำคัญ เป็นต้น และ (2) บริษัทจดทะเบียนได้เปิดเผยเรื่องดังกล่าวผ่านระบบสารสนเทศของตลาดหลักทรัพย์แห่งประเทศไทยแล้ว
ทั้งนี้ ก.ล.ต. ผ่อนผันระยะเวลาการจัดส่งงบการเงินที่จะปิดงวดภายในเดือนพฤษภาคม 2563 ไม่เกิน 3 เดือนนับแต่วันครบกำหนดส่ง ส่วนกรณีงบการเงินประจำปีไม่เกิน 4 เดือนนับแต่วันสิ้นงวดปีบัญชี และจะแจ้งรายละเอียดเงื่อนไขในการผ่อนผันระยะเวลาจัดส่งงบการเงินให้บริษัทจดทะเบียนทราบต่อไป